На основу члана 18. Закона о младима („Сл. гласник РС“, бр. 50/11 и 116/22-др.закон), члана 20. и 32. Закона о локалној самоуправи („Сл. гласник РС“, број: 129/07, 83/14-др.закон, 101/16-др.закон, 47/18 и 111/21-др.закон) и члана 40. и 152. Статута општине Владичин Хан („Сл. гласник града Врања“, бр. 7/24-пречишћен текст), Скупштина општине Владичин Хан, на седници одржаној дана 30.06.2025., донела је

**ОДЛУКУ**

**О ОСНИВАЊУ КАНЦЕЛАРИЈЕ ЗА МЛАДЕ**

**Члан 1.**

Овом одлуком оснива се Канцеларија за младе општине Владичин Хан (у даљем тексту: Канцеларија за младе).

Канцеларија за младе оснива се у оквиру Општинске управе општине Владичин Хан.

**Члан 2.**

Канцеларија за младе води системску бригу о младима на територији општине Владичин Хан и одговорна је за спровођење локалне омладинске политике.

У Канцеларији за младе обављаће се послови који се односе на подстицање младих да се организују, удружују и учествују у друштвеним токовима, послови заштите интереса младих и помоћ у остваривању њихових интереса, сарадње са омладинским организацијама и удружењима и помоћ омладинским организацијама и удружењима у њиховом раду, подстицању и остваривању сарадње која се односи на омладину и улогу младих на територији општине Владичин Хан.

**Члан 3.**

Канцеларија за младе финансира се из буџета општине Владичин Хан и других извора у складу са законом.

**Члан 4.**

Канцеларија за младе у свом раду:

1. развија, спроводи и прати локалну омладинску политику, иницира израду и учествује у припреми и изради Локалног акционог плана за младе;
2. даје мишљења на нацрте аката које доноси Скупштина општине Владичин Хан о питањима значајним за младе;
3. иницира припрему пројеката и учешће општине Владичин Хан у програмима и пројектима за младе;
4. израђује програме и пројекте које ће реализовати у складу са реалним потребама младих на територији општине Владичин Хан;
5. даје мишљење о предлозима пројеката, прати остваривање и прикупља извештаје о реализацији пројеката од значаја за младе који се делимично или потпуно финансирају из буџета општине Владичин Хан;
6. подстиче активизам младих, комуницира са удружењима младих и обазбеђује учешће младих у процесима доношења одлука;
7. успоставља сарадњу са свим релевантним партнерима омладинске политике;
8. организује радионице из различитих области и различите врсте обука младих ради њиховог већег укључивања у неформално образовање и промовише волонтерски рад;
9. проналази нове могућности финансирања програма и пројеката за младе;
10. редовно прати потребе младих и спроводи истраживања о потребама и проблемима младих на територији општине Владичин Хан;
11. подстиче остваривање међуопштинске сарадње која се односи на младе;
12. обавља и друге послове од интереса за младе у складу са законом, Националном стратегијом за младе и Локалним акционим плановима за младе.

**Члан 5.**

Услови за избор и распоређивање лица-координатора Канцеларије за младе дефинисаће се Правилником о организацији и систематизацији радних места у Општинској управи општине Владичин Хан у складу са законом и подзаконским актима који регулишу област радних односа у јединицама локалне самоуправе.

**Члан 6.**

Седиште Канцеларије за младе је у згради општине Владичин Хан, ул. Светосавска бр. 1.

За потребе одржавања тренинга и радионица Канцеларија за младе користиће просторије Центра за размену информација о прекограничној сарадњи-Connection centar у Владичином Хану, ул. Жикице Јовановића Шпанца бб.

**Члан 7.**

Канцеларија за младе је правни следбеник постојеће Канцеларије за младе образоване одлуком Општинског већа општине Владичин Хан, број 06-11/7/2009-01 од 25.02.2009. године.

Лице које тренутно обавља послове координатора Канцеларије за младе наставиће са обављањем послова координатора до избора новог координатора Канцеларије за младе.

**Члан 8.**

Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**Број:06-99/2/25-I**

**ПРЕДСЕДНИЦА,**

**Данијела Поповић**